S erschti Mol taucht Mellige in ere Urkund us em Johr 1019 uf. Zerscht isch s Schtädtli im Bsitz vo de Länzbrger gsi. Nach komplizirte Erbgäng isch Mellige dann a d Grafe vo Kyburg cho. Under dene ihrer Herrschaft het sich de linki Teil vo de Sidlig zu ere Schtadt entwicklet. D Brugg über d Rüüs isch s erscht Mol im Johr 1253 erwähnt. Im Johr 1273 hei d Habsburger d Schtadt kauft. Bi de Eroberig vo de Freie Ämter un de Grafschaft Bade durch d Eidgnosse im Johr 1415 isch au Mellige, nach de Belagerig durch Zürcher un Lozärner Truppe eidgnössisch worde un ab do de Landvogtei Bade unterstellt gsi. In de Ziit vo de Reformation het sich d Schtadt Mellige im 1529 für de noi Glaube entschide, het aber nach de reformiirte Niderlag im zwäite Kappelerchrieg wider müsse katholisch werde. Mit de Helvetik isch Mellige im 1798i zum Kanton Bade cho un im 1803 zum neugründete Kanton Aargau.